Imtella' Diċembru 20, 2021 Rapport: Massimo Axisa L-ewwel mediċina tal-kannabis prodotta f'Malta tinsab fis-suq lokali għall-pazjenti li jbatu mill-epilessija, multiple sclerosis u li jeħtieġu trattament ta' kimoterapija. Il-Kap Eżekuttiv tal-kumpanija li hija liċenzjata biex tipproduċi din il-mediċina, Dr Angele Azzopardi, qalet li l-fabbrika f'Malta tħaddem 34 impjegat u kapaċi tipproduċi 12-il tunellata minn din il-mediċina fis-sena. Minn dan ix-xahar pazjenti Maltin se jkunu jistgħu jibdew jixtru l-ewwel mediċina tal-kannabis maħduma f'Malta stess. Il-kumpanija Maltija Zen Pharma, li ngħatat żewġ liċenzji differenti din is-sena għar-riċerka u l-produzzjoni tal-kannabis mediċinali, issa qed tbiegħ il-prodotti tagħha fl-ispiżeriji lokali. F'intervista maċ-Ċentru tal-Aħbarijiet, il-Kap Eżekuttiv ta' Zen Pharma, Angele Azzopardi, spjegat li l-fabbrika f'Malta, li tħaddem 34 impjegat, kapaċi tipproduċi 12-il tunnellata ta' prodott fis-sena. Fi kliemha, il-fatt li ma teżisti ebda leġiżlazzjoni komuni bejn il-pajjiżi tal-Unjoni Ewropea, joħloq sfidi kbar fejn tidħol l-esportazzjoni tal-prodott. "Il-kapaċità tal-fabbrika hija ta' 12-il tunnellata fis-sena … is-suq għadu fil-bidu tiegħu … ovvjament ir-regoli tal-kannabis mediċinali fl-Ewropa mhux harmonised allura kull pajjiiż fl-Ewropa għandu r-regoli tiegħu. is-suq f'Malta, għalkemm beda jikber bil-mod il-mod, għandu bżonn aktar sapport, aktar edukazzjoni, imma kunfidenti li s-suq jinfetaħ ukoll". Dr Azzopardi saħqet li l-għan tal-kumpanija huwa li żżid l-aċċess tal-pazjent għal trattament alternattiv ibbażat fuq il-kannabis għal skop mediċinali. Hija qalet li mir-riċerka li saret jidher li l-kannabis mediċinali kapaċi tgħin persuni li jbatu mill-epilessija, mill-multiple sclerosis u anke li għaddejjin minn trattament ta' kimoterapija. Il-Kap Eżekuttiv tal-kumpanija qalet li l-kannabis mediċinali tista' tinxtara bil-preskrizzjoni tat-tabib. "L-użu tiegħu jiġi skont il-preskrizzjoni tat-tabib. Ġeneralment jista' jinxtorob mat-tè jew inkella jittieħed b'metodi oħrajn. Iżda dak dejjem skont l-ordnijiet tat-tabib". Dr Azzopardi spjegat kif 'l hekk imsejħa fjura tal-kannabis tiġi importata f'Malta biex imbagħad titnixxef u jsirulha għadd kbir ta' testijeit sabiex jiġi assigurat li dak li qed jikkonsma l-pazjent ikun tal-ogħla kwalità. Dr Azzopardi temmet tgħid li fl-aħħar snin il-kumpanija ħadmet mill-qrib mal-Malta Enterprise, mal-Awtorità Maltija tal-Mediċini, mal-Kamra tal-Kummerċ u ma' kumpaniji oħra fis-suq tal-kannabis mediċinali sabiex din in-niċċa ġdida ekonomika tibqa' jikber b'mod sostenibbli.